Marie LN96 Løkken hedder kutteren, der blev bygget tilbage i 1955 i Lønstrup, og som nu er tilbage på stranden i Løkken efter at være blevet restaureret. Den ældre dame er klar til at sparke mere liv på stranden i den gamle fiskerby. Som fritidsbåd for såvel lokale som turister. - På den måde kan man opleve Løkken fra landsiden og vandsiden og forhåbentlig få nogle gode oplevelser på vandet og fange en masse fisk, siger Martin Nymark, der er næstformand i Bådelauget Løkken Marie, der i 2020 købte kutteren af Tage Jensen, som selv har overtaget båden tilbage i 1959. - Det er ikke den ældste kutter, men det er en fin båd og en af de få originale strandkuttere, lyder det fra Martin Nymark. Strandkutteren er således en vigtig del af Løkkens maritime historie. - Både hører jo til her, ligesom badehusene gør. Løkken strand uden badehuse og fiskerkuttere er ikke Løkken strand, det er bare en strand, så det er en stor del af Løkkens vartegn, at vi har de her kystkuttere til at ligge hernede, siger Martin Nymark. Nu har Løkken endnu en. Og kutteren Marie LN96 er klar allerede næste uge at stikke til søs.

Opsummering:
Efter et par års fravær er en af Løkkens ældste fiskekuttere nu tilbage på stranden med en helt særlig mission.